## El ‘bailaor’ Julio Ruiz impartix un taller en Espai LaGranja de l’IVC sobre l’avantguarda del flamenc

*** L’artista, reconegut pel seu llenguatge escènic innovador, aprofundirà en les claus del seu muntatge ‘La Família’
* El taller, dirigit a professionals de les arts del moviment, tindrà lloc este divendres 18 de juliol**

El centre de creació i investigació de dansa Espai LaGranja, dependent de l’Institut Valencià de Cultura (IVC), manté la seua aposta per l’avantguarda flamenca amb l’arribada del *bailaor*i creador Julio Ruiz. L’artista d’Almeria, una de les figures més singulars de l’escena nacional, impartirà per primera vegada a València un taller de ball flamenc divendres que ve, 18 de juliol, d’11.00 a 15.00 hores.

Esta jornada intensiva representa una oportunitat única per als professionals de la dansa de submergir-se en el personal univers artístic de Ruiz, un creador que transcendix les fronteres del flamenc tradicional per a dialogar amb la dansa contemporània i la *performance*.

El taller no es presenta com una classe magistral convencional, sinó com un laboratori d’investigació corporal i artística. Durant quatre hores, els participants exploraran la visió personal del flamenc de Julio Ruiz, un enfocament que posa l’accent en un cos sensible, rítmic i conscient.

A més, el creador obrirà les portes del seu últim muntatge, ‘La Família’, una obra multidisciplinària que integra literatura, dansa i *performance* per a reflexionar sobre les dinàmiques i herències familiars. Els participants del taller podran conéixer de primera mà els processos creatius i les ferramentes escèniques que definixen este innovador projecte.

L’elecció d’Espai LaGranja com a seu per a esta formació subratlla el compromís de l’Institut Valencià de Cultura per oferir als professionals de la Comunitat Valenciana un accés directe als corrents més actuals de les arts del moviment, promovent un espai per al reciclatge tècnic i la inspiració artística.

**Sobre Julio Ruiz**

Nascut a Almeria en 1993, Julio Ruiz ha consolidat una carrera excepcional, és reconegut pel seu talent singular i el seu discurs trencador. Format en el Conservatori Professional de Dansa Kina Jiménez i en el Centre Andalús de Dansa junt amb mestres de la talla d’Antonio Canales, Daniel Doña, Eva Yerbabuena o Farruquito, ha sabut crear un llenguatge propi.

La seua trajectòria està avalada per importants guardons, entre els quals destaquen el Primer Premi en el certamen andalús Jóvenes Flamencos Desencaja (2014) i el Premi Ballarí Excel·lent en el Certamen Coreogràfic de Madrid. La seua projecció internacional es va consolidar en convertir-se en el primer *bailaor* del món a rebre una beca del prestigiós Centre Nacional de la Dansa de París, a on va gestar part del seu espectacle ‘La Família’. El seu treball s’ha presentat en festivals i teatres de referència, com ara la Biennal de Flamenc de Sevilla, el Festival de Jerez o el Festival de Flamenc de Londres.

Fecha: 17/07/2025